ส่วนที่ 3

ฐานะการเงินและผลการดำเนินงาน

13. ข้อมูลทางการเงินที่สำคัญ

13.1 ตารางสรุปงบแสดงฐานะการเงินรวม ณ วันที่ 31 ธันวาคม 2554-2556

[]

[]

13.2 ตารางสรุปงบกำไรเบ็ดเสร็จรวม สำหรับปีสิ้นสุดวันที่ 31 ธันวาคม 2554-2556

[]

* งบการเงินปี 2554
มีการจัดประเภทรายใหม่และปรับปรุงงบการเงินใหม่ตามมาตรฐานบัญชีที่บังคับใช้ในปี 2556
โดยฝ่ายจัดการ

13.3 ตารางสรุปงบกระแสเงินสดรวม สำหรับปีสิ้นสุดวันที่ 31 ธันวาคม 2554-2556

[]

[]

* งบการเงินปี 2554 มีการปรับปรุงงบการเงินใหม่ตามมาตรฐานบัญชีที่บังคับใช้ในปี 2556
โดยฝ่ายจัดการ

13.4 อัตราส่วนทางการที่สำคัญ สำหรับปีสิ้นสุดวันที่ 31 ธันวาคม 2554-2556

[]

14. การวิเคราะห์และคำอธิบายของฝ่ายจัดการ

การวิเคราะห์และคำอธิบายของฝ่ายจัดการในส่วนนี้ได้จัดทำขึ้นจากผลประกอบการของบริษัท
อาร์เอส จำกัด (มหาชน) และบริษัทในเครือ (“บริษัทฯ”)
ตามงบการเงินที่ผ่านการตรวจสอบจากผู้สอบบัญชีสำหรับปีสิ้นสุดวันที่ 31 ธันวาคม 2554, 2555
และ 2556 เพื่อประโยชน์ในการแสดงภาพผลประกอบการโดยรวมของกลุ่มบริษัท
โดยได้มีการจัดแบ่งกลุ่มธุรกิจ ออกเป็น 3 กลุ่ม ได้แก่ ธุรกิจสื่อ ธุรกิจจัดจำหน่ายเพลง
และธุรกิจโชว์บิซ ซึ่งเป็นกลุ่มธุรกิจหลักของบริษัทฯ

14.1 ภาวะเศรษฐกิจและอุตสาหกรรมที่มีผลต่อการดำเนินงาน และนโยบาย กลยุทธ์
หรือการเลือกตัดสินใจทางธุรกิจ

ในช่วงสองปีที่ผ่านมา ธุรกิจสื่อทีวีดาวเทียมถือเป็นธุรกิจดาวเด่นของบริษัทฯ
สามารถสร้างรายได้ให้บริษัทฯ เพิ่มขึ้นอย่างมีนัยสำคัญ
ทั้งจากการเติบโตของภาพรวมอุตสาหกรรมสื่อโทรทัศน์
และจากความสามารถของทีมงานบริหารของบริษัทฯ เองที่ผลิตผลงานได้อย่างมีคุณภาพ ทั้งนี้
ปัจจัยสำคัญหลักที่มีผลกระทบต่อการเติบโตของภาพรวมอุตสาหกรรมสื่อโทรทัศน์ ได้แก่
การใช้จ่ายงบโฆษณาของกลุ่มอุตสาหกรรม ซึ่งจะเพิ่มขึ้นหรือลดลงขึ้นอยู่กับปัจจัยหลายอย่าง เช่น
ภาวะเศรษฐกิจและการเมือง การใช้จ่ายของผู้บริโภคในประเทศ
การแข่งขันของผู้ประกอบการซึ่งเป็น
ผู้ลงโฆษณา และการตัดสินใจเลือกใช้สื่อประเภทต่างๆ เป็นต้น

อย่างไรก็ดี ปัจจัยหลักที่มีความสำคัญต่อการพิจารณาตัดสินใจลงโฆษณาของบริษัท
เอเยนซี่โฆษณาต่างๆ ได้แก่ “เรทติ้ง” และ “ความคุ้มค่าของราคา”
ซึ่งแม้ว่าอุตสาหกรรมโฆษณาจะเติบโตไปมากเพียงใด
แต่หากรายการไม่มีเรทติ้งก็จะไม่สามารถขายโฆษณาได้ ดังนั้น บริษัทฯ
ได้ตระหนักเห็นความสำคัญของการมีคอนเทนต์ที่มีคุณภาพในการสร้างเรทติ้งของรายการ
จึงได้มีการปรับกลยุทธ์ทางการตลาดและการแข่งขันเพื่อให้สอดคล้องเหมาะสมกับสถานการณ์ปัจจุบัน
สามารถแข่งขันกับคู่แข่งได้อย่างทัดเทียมกัน รวมถึงการปรับกลยุทธ์เพื่อรองรับการเติบโตในอนาคต
โดยในแต่ละช่องรายการจะกำหนดกลยุทธ์ที่สำคัญ เช่น กำหนดภาพลักษณ์ของการให้บริการ
(Branding) และการกำหนดจุดยืนทางการตลาดของรายการ (Positioning)
กำหนดกลุ่มเป้าหมายที่ชัดเจน
การพัฒนาสร้างสรรค์รูปแบบรายการให้สอดคล้องกับกระแสความนิยมและรสนิยมของกลุ่มเป้าหมาย
การใช้จุดแข็งของกลุ่มอาร์เอสเพื่อเป็นองค์ประกอบหลักในการผลิตรายการให้มีคุณภาพ
รวมถึงการบริหารจัดการต้นทุนอย่างเหมาะสม เป็นต้น
ซึ่งการกำหนดกลยุทธ์ดังกล่าวจะช่วยสร้างเรทติ้ง
และดึงดูดให้ลูกค้าที่เป็นผู้ประกอบการโฆษณาให้ความสนใจและจัดสรรงบประมาณโฆษณาผ่านช่องรายการของบริษัทฯมากขึ้น
เนื่องจากเห็นความคุ้มค่าในการใช้งบประมาณที่มีอยู่อย่างจำกัด

2.  สรุปผลการดำเนินงานแยกตามกลุ่มธุรกิจ

งบการเงินรวมของบริษัทฯ สำหรับปี สิ้นสุดวันที่ 31 ธันวาคม 2556
แสดงรายได้จากการขายและบริการ จำนวน 3,461.5 ล้านบาท ต้นทุนขายและบริการรวม จำนวน
2,109.3 ล้านบาท ค่าใช้จ่ายขายและบริหาร และค่าใช้จ่ายอื่นรวม จำนวน 881.4 ล้านบาท
โดยแสดงผลกำไรเบ็ดเสร็จส่วนที่เป็นของบริษัทใหญ่รวม จำนวน 394.5 ล้านบาท
ซึ่งเปลี่ยนแปลงเพิ่มขึ้นจากปีก่อนจำนวน 110.2 ล้านบาท คิดเป็นร้อยละ 38.8
ซึ่งแสดงผลกำไรเบ็ดเสร็จส่วนที่เป็นของบริษัทใหญ่รวม จำนวน 284.3 ล้านบาท
สามารถอธิบายการเปลี่ยนแปลงหลักได้ดังนี้

14.2.1 รายได้

รายได้จากการขายและบริการสำหรับปีสิ้นสุดวันที่ 31 ธันวาคม 2556 จำนวน 3,461.5 ล้านบาท
เพิ่มขึ้นสุทธิจากปี 2555 จำนวน 649.1 ล้านบาท หรือร้อยละ 23.1
สามารถอธิบายแยกตามกลุ่มธุรกิจ ได้ดังนี้

[]

  14.2.1.1 รายได้ธุรกิจสื่อ

รายได้จากธุรกิจสื่อประกอบด้วย รายได้จากธุรกิจสื่อโทรทัศน์ และสื่อวิทยุ โดยในปี 2556
บริษัทฯมีรายได้จากธุรกิจสื่อ 1,986.3 ล้านบาท เพิ่มขึ้นจากปี 2555 จำนวน 793.3 ล้านบาท
คิดเป็นร้อยละ 66.5

-   ธุรกิจสื่อโทรทัศน์ :

ธุรกิจทีวีดาวเทียม : ในปี 2556
สัดส่วนรายได้จากธุรกิจสื่อทีวีดาวเทียมต่อรายได้รวมจากการขายและบริการคิดเป็นร้อยละ 29.7
เพิ่มขึ้นจากปีก่อนซึ่งแสดงสัดส่วนร้อยละ 20.1 โดยมีรายได้จากการขายโฆษณาเพิ่มขึ้น
ซึ่งมีสาเหตุมาจากการเพิ่มพื้นที่โฆษณาในรูปแบบต่างๆ การพัฒนาคุณภาพของคอนเทนต์
การปรับเปลี่ยนผังรายการและรูปแบบรายการเพื่อให้เป็นที่น่าสนใจและดึงดูดให้มีผู้ชมรายการเพิ่มขึ้น
รวมถึงการปรับกลยุทธ์การขายเพื่อให้สอดคล้องกับรูปแบบรายการที่เปลี่ยนแปลงไป นอกจากนี้
มีการจัดกิจกรรมนอกสถานที่เพื่อประชาสัมพันธ์ช่องรายการและให้ผู้ชมรายการมีส่วนร่วมกับบริษัทฯมากขึ้น
ทั้งนี้ รายการที่ได้รับความนิยมของแต่ละช่องรายการ ได้แก่ รายการ “บันเทิง 108” “ปากโป้ง”
และละครใหม่ที่ออกอากาศในปีนี้ ได้แก่ “กากับหงส์” “ข้าวนอกนา” “นางมาร” “วิวาห์ป่าช้าแตก”
และ “ผู้ชนะสิบทิศ” จาก “ช่อง 8” รายการ “บันเทิงมื้อเที่ยง” และ “สดชื่น” จากช่อง
“สบายดีทีวี” และ รายการ “คนดังนั่งเคลียร์” และ“Hi เอนเตอร์เทน” จาก “ช่อง 2
สตาร์แม็กซ์" เป็นต้น

ในปี 2557 ช่อง “สตาร์แม็กซ์” ใช้กลยุทธ์การ Rebranding โดยการเปลี่ยนชื่อช่องจากเดิม
“สตาร์แม็กซ์” เป็น “ช่อง 2 สตาร์แม็กซ์” เพื่อให้ง่ายต่อการจดจำต่อผู้ชมรายการ

ธุรกิจบริหารคอนเทนต์ลิขสิทธิ์ :
บริษัทฯมีรายได้จากการบริหารคอนเทนต์ลิขสิทธิ์การถ่ายทอดฟุตบอลลีกของประเทศสเปน
ซึ่งเป็นลีกสูงสุด หรือ The Primera División หรือที่เป็นที่รู้จักกันทั่วไปว่า La Liga
การแข่งขันฟุตบอลถ้วย Copa del Rey
และการแข่งขันนัดเหย้าของทีมชาติสเปนในรอบคัดเลือกฟุตบอลโลก (FIFA World Cup 2014)
โดยมีสัดส่วนรายได้ต่อรายได้รวมจากการขายและบริการร้อยละ 10.6
เพิ่มขึ้นจากปีก่อนที่แสดงสัดส่วนร้อยละ 2.5 โดยรายได้หลักมาจาก
รายได้ขายกล่องรับสัญญาณภายใต้ชื่อ “Sun Box” รายได้จากการขายโฆษณา
รายได้จากการขายแบบ Bundling และ รายได้ที่มาจากการต่อยอดลิขสิทธิ์ (Sublicensing)
เป็นต้น โดยในการรับชมการถ่ายทอดดังกล่าวนั้น สามารถรับชมผ่านทางช่อง “Sun Channel”

  - ธุรกิจสื่อวิทยุ :

ในปี 2556 สัดส่วนรายได้จากธุรกิจสื่อวิทยุต่อรายได้รวมจากการขายและบริการคิดเป็นร้อยละ
16.0 เพิ่มขึ้นจากปีก่อนซึ่งแสดงสัดส่วนร้อยละ 14.2
รายได้จากธุรกิจสื่อวิทยุมาจากผลการดำเนินงานของ 3 คลื่น ได้แก่ “COOL Fahrenheit 93”
“สบายดี เรดิโอ 88.5” และ “COOL Celsius 91.5” (เริ่มดำเนินงานตั้งแต่ปลายไตรมาส
1/2556)ในขณะที่ปีก่อนมี 2 คลื่น ได้แก่ “COOL Fahrenheit 93” และ “สบายดี เรดิโอ
88.5” (เริ่มดำเนินงานตั้งแต่ไตรมาส 3/2555)

รายได้จากธุรกิจสื่อวิทยุในปี 2556 เพิ่มขึ้นจากปี 2555
มีสาเหตุหลักมาจากการปรับขึ้นราคาโฆษณาของคลื่น “COOL Fahrenheit 93”
ที่มีอัตราการใช้พื้นที่โฆษณาอยู่ในระดับสูง (Utilization rate) รายได้จากการจัดกิจกรรมต่างๆ
ของคลื่น รวมถึงรายได้ที่เพิ่มขึ้นจากการขยายไปสู่คลื่นเพลงสากล
โดยบริษัทฯยังคงได้รับความนิยมจากผู้ฟังมากขึ้นเรื่อยๆ ทั้งการฟังผ่านทางวิทยุ ผ่านทางสื่อออนไลน์
และ ผ่านทางแอพพลิเคชั่น นอกจากนี้ การจัดกิจกรรมต่างๆของแต่ละคลื่นเพื่อเป็นการประชาสัมพันธ์
รักษาฐานลูกค้า และให้ผู้ฟังรายการมีส่วนร่วมกับบริษัทฯอย่างต่อเนื่อง
ซึ่งที่ผ่านมาได้รับผลตอบรับที่ดีจากลูกค้าและผู้ฟังรายการ โดยกิจกรรมหลักที่เกิดขึ้นในปีนี้ ได้แก่
“Cool Outing 8” “Cool Outing Special” “Ink Eat Around The World” จาก
COOL Fahrenheit 93 “Cool Sensation” “7 Gorgeous” “I Like COOL Celsius”
จาก COOL Celsius 91.5 และ “ครั้งหนึ่งในชีวิต ตอนเนรมิตโฉม เนรมิตฝัน In USA”
“ฉันทนา ปาร์ตี้” “ฟังสบายดี มีทรัพย์” “สบายดี เรดิโอ แฟนคลับ” จาก สบายดี เรดิโอ 88.5

ปัจจุบัน คลื่น “COOL Fahrenheit 93” ยังคงติดอันดับ 1 ในกลุ่ม Easy Listening
มายาวนาน และ คลื่น สบายดี เรดิโอ 88.5 ”
เริ่มได้รับความนิยมดีขึ้นเรื่อยๆและได้รับการจัดอันดับอยู่ในอันดับต้นๆจากผลการสำรวจของ
Nielsen Media Research

14.2.1.2 รายได้ธุรกิจจัดจำหน่ายเพลง

รายได้ธุรกิจจัดจำหน่ายเพลงประกอบด้วย รายได้จากการจำหน่ายแผ่นเพลง
รายได้จากธุรกิจดิจิตอล และรายได้จากการจัดเก็บลิขสิทธิ์ โดยในปี 2556
บริษัทฯมีรายได้จากธุรกิจเพลงจำนวน 777.2 ล้านบาท ลดลงจากปี 2555 จำนวน 106.0
ล้านบาท คิดเป็นร้อยละ 12.0 และมีสัดส่วนรายได้ร้อยละ 22.5
ต่อรายได้รวมจากการขายและบริการ ลดลงจากปีก่อนซึ่งแสดงสัดส่วนร้อยละ 31.4
สาเหตุหลักมาจากการลดลงของรายได้ดาวน์โหลดเพลง อย่างไรก็ดีการให้บริการ Music
Streaming ผ่าน Application ของ Deezer บนโครงข่ายโทรศัพท์มือถือของ Dtac
ที่เริ่มให้บริการตั้งแต่ช่วงปลายปีที่แล้ว
มีแนวโน้มการเติบโตของรายได้ซึ่งเป็นผลมาจากการเพิ่มขึ้นของจำนวนสมาชิกของ Deezer
ซึ่งโตขึ้นตามความนิยมของรูปแบบบริการ และการเติบโตของกลุ่มผู้ใช้โทรศัพท์ระบบ 3G นอกจากนี้
รายได้จากการจัดจำหน่ายแผ่นเพลงลดลง มีสาเหตุมาจากการลดลงของปริมาณการออกอัลบั้มหลัก
ซึ่งสอดคล้องกับพฤติกรรมผู้บริโภคในตลาดที่เปลี่ยนแปลงไป

14.2.1.3 รายได้ธุรกิจโชว์บิซ

รายได้ธุรกิจโชว์บิซ ประกอบด้วย รายได้จากการจัดคอนเสิร์ตและกิจกรรมการตลาด
รายได้จากการบริหารศิลปิน และรายได้จากงานรับจ้างผลิต โดยในปี 2556
บริษัทฯมีรายได้จากธุรกิจโชว์บิซจำนวน 692.6 ล้านบาท ลดลงจากปี 2555 จำนวน 26.3
ล้านบาท คิดเป็นร้อยละ 3.7 และมีสัดส่วนรายได้ร้อยละ 20.0
ต่อรายได้รวมจากการขายและบริการ ลดลงจากปีก่อนซึ่งแสดงสัดส่วนร้อยละ 25.6
สาเหตุหลักมาจากการลดลงของรายได้รับจ้างผลิต ที่มีปริมาณการส่งมอบงานลดลง
ในขณะที่รายได้จากการบริหารศิลปินและรายได้จากกิจกรรมการตลาดเพิ่มขึ้น
โดยคอนเสิร์ตและกิจกรรมหลักในปี ได้แก่ “RS Meeting Concert Return 2013” “Short
Charge Shock Rock Return Concert” “Kamikaze K Fight Concert” “ลูกทุ่งเฟสติวัล
ปี 3” “สบายดีสัญจร ปี 4” “คอนเสิร์ตไทยประกันชีวิตสัญจร” “You Wonder Trip” “You
Tour Your School” “Miss You Concert” และ “คอนเสิร์ตดาราสตาร์แม็กซ์” เป็นต้น

2.  ต้นทุนขายและบริการ

ต้นทุนขายและบริการสำหรับปี 2556 มีจำนวน 2,109.3 ล้านบาท เพิ่มขึ้นจากปี 2555 จำนวน
357.7 ล้านบาท คิดเป็นร้อยละ 20.4 สาเหตุมาจากการเพิ่มขึ้นของต้นทุนธุรกิจสื่อเป็นหลัก
ทั้งจากสื่อโทรทัศน์และสื่อวิทยุ
โดยการเพิ่มขึ้นของสื่อโทรทัศน์มาจากการพัฒนาคุณภาพและการผลิตคอนเทนต์ต่างๆ ทั้งละคร
เกมส์โชว์ รายการข่าว รวมถึงรายการวาไรตี้
ให้มีความแข็งแรงและน่าสนใจอย่างสม่ำเสมอเพื่อเพิ่มฐานคนดูให้มากขึ้น
รวมถึงต้นทุนจากการซื้อลิขสิทธิ์กีฬามาบริหารอย่างต่อเนื่องตั้งแต่กลางปี 2555 เป็นต้นมา
สำหรับต้นทุนสื่อวิทยุเพิ่มขึ้นจากการเพิ่มคลื่น “COOL Celsius 91.5” ขึ้นมาบริหารอีก 1 คลื่น
โดยเริ่มดำเนินการปลายไตรมาส 1/2556 เป็นต้นมา

14.2.3 ค่าใช้จ่ายในการขายและบริหาร ค่าใช้จ่ายอื่น และต้นทุนทางการเงิน

ค่าใช้จ่ายในการขายและบริหาร และค่าใช้จ่ายอื่น สำหรับปี 2556 มีจำนวน 881.4 ล้านบาท
เพิ่มขึ้นจากปี 2555 จำนวน 164.6 ล้านบาท คิดเป็นร้อยละ 23.0
มีสาเหตุหลักมาจากการเพิ่มขึ้นของค่าใช้จ่ายในการขายซึ่งสัมพันธ์กับรายได้สื่อที่เพิ่มขึ้น
รวมถึงการเพิ่มขึ้นของค่าใช้จ่ายบริหาร ทั้งในส่วนของค่าใช้จ่ายคงที่และค่าใช้จ่ายผันแปร
ซึ่งสัมพันธ์กับธุรกิจที่มีการขยายตัวออกไปในปีนี้

ต้นทุนทางการเงิน สำหรับปี 2556 จำนวน 17.3 ล้านบาท เพิ่มขึ้นสุทธิจากปี 2555 จำนวน 9.8
ล้านบาท คิดเป็นร้อยละ 130.3 เนื่องจากบริษัทมีการกู้ยืมเงินจากสถาบันการเงิน
เพื่อนำมาใช้เป็นเงินทุนหมุนเวียน และเพื่อนำมาชำระค่าคอนเทนต์ต่างๆ ของช่องทีวีดาวเทียม

14.2.4 อัตรากำไรขั้นต้น อัตรากำไรสุทธิ และอัตราผลตอบแทนผู้ถือหุ้น (ROE)

  --------------------------------- ------------ ------------ ------------
                                    ปี 2554       ปี 2555       ปี 2556

  อัตรากำไรขั้นต้น                      34.1%        37.7%        39.1%

  อัตรากำไรสุทธิ                       6.8%         9.9%         11.3%

  อัตราผลตอบแทนของผู้ถือหุ้น (ROE)        18.2%        22.8%        27.6%
  --------------------------------- ------------ ------------ ------------

จากตารางดังกล่าวจะเห็นได้ว่า บริษัทฯมีอัตรากำไรขั้นต้น อัตรากำไรสุทธิ
และอัตราผลตอบแทนของผู้ถือหุ้น เพิ่มขึ้นจากปีก่อน
โดยการเพิ่มขึ้นดังกล่าวเป็นผลมาจากการเติบโตของกลุ่มธุรกิจสื่อทีวีดาวเทียมเป็นหลัก

14.3 สินทรัพย์

14.3.1 ส่วนประกอบของสินทรัพย์

ณ วันที่ 31 ธันวาคม 2556 บริษัทฯมีสินทรัพย์รวมทั้งสิ้น 2,986.2 ล้านบาท
แบ่งเป็นสินทรัพย์หมุนเวียนร้อยละ 58.5 และสินทรัพย์ไม่หมุนเวียน ร้อยละ 41.5

สินทรัพย์รวมปี 2556 เพิ่มขึ้นจากปี 2555 ร้อยละ 16.9
มีสาเหตุหลักมาจากการเพิ่มขึ้นของเงินสดและรายการเทียบเท่าเงินสดร้อยละ 82.4
โดยเป็นส่วนที่มาจากกระแสเงินสดจากกิจกรรมดำเนินงาน นอกจากนี้ ที่ดิน อาคารและอุปกรณ์ –
สุทธิ เพิ่มขึ้นร้อยละ 19.5 มาจากการลงทุนในอุปกรณ์ในการดำเนินงาน
เครื่องตกแต่งและอุปกรณ์สำนักงานเป็นหลัก, ลูกหนี้การค้า – อื่น – สุทธิ เพิ่มขึ้นร้อยละ 15.8
ผันแปรตามยอดรายได้ที่เพิ่มขึ้น และ สินทรัพย์ไม่มีตัวตน – สุทธิ เพิ่มขึ้นร้อยละ 12.0
จากการจ่ายชำระค่าลิขสิทธิ์กีฬาในระหว่างปี

14.3.2 คุณภาพของสินทรัพย์

  14.3.2.1 ลูกหนี้การค้า – อื่น – สุทธิ

  -------------------------------------------------------------------------
  (ล้านบาท)                           ปี 2554       ปี 2555       ปี 2556
  ---------------------------------- ------------ ------------ ------------
  ลูกหนี้การค้า - อื่น ๆ - สุทธิ                                        

  ยังไม่ถึงกำหนดชำระ                    325.3        387.7        487.7

  ค้างชำระ :                                                     

  น้อยกว่า 3 เดือน                      232.0        184.2        240.9

  3 - 6 เดือน                         54.3         41.7         8.8

  6 - 12 เดือน                        5.8          37.8         18.5

  มากกว่า 12 เดือนขึ้นไป                 62.0         54.5         36.2

  รวม                                679.4        705.9        792.1

  หัก ค่าเผื่อหนี้สงสัยจะสูญ                 (53.3)       (52.9)       (35.9)

  รวมลูกหนี้การค้า - อื่น ๆ - สุทธิ          626.1        653.0        756.2

  อัตราส่วนหมุนเวียนลูกหนี้การค้า (เท่า)      4.90         4.35         4.81

  ระยะเวลาเก็บหนี้เฉลี่ย (วัน)             75           84           76
  -------------------------------------------------------------------------

ณ วันที่ 31 ธันวาคม 2554 2555 และ 2556
ในภาพรวมบริษัทฯมีลูกหนี้การค้าจากบุคคลหรือนิติบุคคลภายนอกรวมสุทธิ 626.1 ล้านบาท 653.0
ล้านบาท และ 756.2 ล้านบาท ตามลำดับ มูลค่าของลูกหนี้การค้าที่เพิ่มขึ้นในปี 2556
มีสาเหตุมาจากบริษัทฯมีการขยายการดำเนินธุรกิจและมีรายได้สื่อที่เติบโตสูงขึ้น
ส่งผลให้มีลูกหนี้การค้าเพิ่มมากขึ้น โดยส่วนใหญ่เป็นลูกหนี้การค้าจากกิจกรรมการค้าปกติ
ซึ่งบริษัทฯอาจมีข้อตกลงในการเรียกเก็บล่วงหน้าบางส่วน หรือ
ให้เครดิตเทอมซึ่งโดยเฉลี่ยอยู่ในระยะเวลา 60 - 90 วัน
ขึ้นอยู่กับประเภทของสินค้าหรือบริการที่ให้

หากพิจารณาจากอายุลูกหนี้ในตารางข้างต้นจะเห็นว่า
ระยะเวลาการค้างชำระของลูกหนี้โดยส่วนใหญ่เกินร้อยละ 80
เป็นลูกหนี้ที่ยังไม่ถึงกำหนดชำระและค้างชำระน้อยกว่า 3 เดือน
ซึ่งเป็นไปตามระยะเวลาการให้สินเชื่อของบริษัทฯ นอกจากนี้
เมื่อเปรียบเทียบอัตราส่วนหมุนเวียนลูกหนี้การค้าเฉลี่ย 3 ปีย้อนหลังมีค่าประมาณ 4 – 5 เท่า
คิดเป็นระยะเวลาในการเรียกเก็บหนี้เฉลี่ย 75 - 85 วัน
ใกล้เคียงกับนโยบายในการให้เครดิตเทอมเฉลี่ยของบริษัทฯประมาณ 60-90 วัน

ทั้งนี้
บริษัทฯมีนโยบายพิจารณาบันทึกค่าเผื่อหนี้สงสัยจะสูญสำหรับลูกหนี้ที่ผิดนัดชำระเพื่อสะท้อนความเสี่ยงจากลูกหนี้ที่คาดว่าจะไม่ได้รับชำระ
โดยใช้วิธีการพิจารณามูลหนี้ของลูกหนี้รายตัวที่มีแนวโน้มจะมีปัญหาในการจ่ายชำระ
และมีปัญหาในการติดตามทวงถามหนี้
ซึ่งมูลหนี้ที่จะนำมาใช้รวมในการพิจารณานั้นจะครอบคลุมถึงหนี้ทั้งหมดที่ลูกหนี้รายนั้นมีต่อบริษัทฯ

อย่างไรก็ดี บริษัทฯได้มีการติดตามทวงถามหนี้จากลูกหนี้อย่างเคร่งครัด
พร้อมกับมีการทบทวนค่าเผื่อหนี้สงสัยจะสูญในทุกงวดบัญชีอย่างสม่ำเสมอ
เพื่อให้มูลหนี้ที่คงเหลือในงบการเงินมีมูลค่าสะท้อนตามมูลหนี้ที่คาดว่าจะได้รับจริง โดยในปี 2554
2555 และ 2556 มีค่าเผื่อหนี้สงสัยจะสูญเฉลี่ยร้อยละ 5 – 8 ของมูลค้าลูกหนี้การค้า

  14.3.2.2 สินค้าคงเหลือ – สุทธิ

  ------------------------------------------------------------------------
                                       ปี 2554      ปี 2555      ปี 2556
  ------------------------------------ ----------- ----------- -----------
  สินค้าคงเหลือ (ลบ.)                     68.1        173.7       84.0

  หัก ค่าเผื่อมูลค่าสินค้า(ลบ.)                (30.7)      (33.1)      (20.7)

  สินค้าคงเหลือ – สุทธิ (ลบ.)               37.4        140.6       63.3

  อัตราส่วนหมุนเวียนสินค้าคงเหลือ (เท่า)       24.65       14.49       16.37

  ระยะเวลาขายสินค้าเฉลี่ยรวม (วัน)          15          26          23
  ------------------------------------------------------------------------

ณ วันที่ 31 ธันวาคม 2554 2555 และ 2556 บริษัทฯมีสินค้าคงเหลือ-สุทธิ 37.4 ล้านบาท
140.6 ล้านบาท และ 63.3 ล้านบาท ตามลำดับ มูลค่าของสินค้าคงเหลือในปี 2556 ที่ลดลงจากปี
2555 มาจากการขายกล่องรับสัญญาณดาวเทียม “SUN BOX” เป็นหลัก

ณ สิ้นปี 2556 สินค้าคงเหลือหลักประกอบด้วย สินค้าประเภทแผ่นเพลง ซีดี วีซีดี และ ดีวีดี ร้อยละ
25 งานระหว่างทำ เช่น ละคร, คอนเสิร์ตและกิจกรรมการตลาด และงานรับจ้างผลิต เป็นต้น
ร้อยละ 55 และกล่องรับสัญญาณดาวเทียม “SUN BOX” ร้อยละ 15

จากตารางข้างต้นแสดงให้เห็นว่าบริษัทฯมีระยะเวลาขายสินค้าเฉลี่ยย้อนหลัง 3 ปี ประมาณ 15-30
วัน เนื่องจากส่วนใหญ่เป็นงานระหว่างทำที่มีกำหนดส่งมอบงานในระยะเวลาที่ไม่นานมากนัก เช่น
ละคร, คอนเสิร์ตและกิจกรรมการตลาด เป็นต้น นอกจากนี้
การที่บริษัทฯมีนโยบายในการจัดการสินค้าคงเหลือให้อยู่ในระดับที่เหมาะสม
และควบคุมปริมาณสินค้าที่ขายให้อยู่ในระดับที่เพียงพอต่อความต้องการของผู้บริโภค
สำหรับสินค้าคงเหลือที่ยังขายไม่ได้และคงค้างอยู่ในคลังสินค้า
หรืองานระหว่างทำที่ค้างการส่งมอบเป็นระยะเวลานาน
บริษัทฯมีนโยบายในการทบทวนมูลค่าสินค้าคงเหลือสุทธิที่คาดว่าจะได้รับอย่างสม่ำเสมอในทุกงวดบัญชีเพื่อให้สินค้าที่คงเหลือในงบการเงินแสดงมูลค่าที่คาดว่าจะขายได้เพื่อให้สอดคล้องกับสภาพเศรษฐกิจหรือภาวะตลาดที่เปลี่ยนแปลงไป
โดยในปี 2554, 2555 และ 2556 บริษัทฯมีค่าเผื่อมูลค่าสินค้าเฉลี่ยคิดเป็นร้อยละ 20 - 45
ของมูลค่าสินค้าคงเหลือ ซึ่งมาจากสินค้าประเภทแผ่นเพลง ซีดี วีซีดี และ ดีวีดี เป็นหลัก

  14.3.2.3 สินทรัพย์ไม่มีตัวตน – สุทธิ

  ------------------------------------ ----------- ----------- -----------
   (ล้านบาท)                            ปี 2554      ปี 2555      ปี 2556

  สินทรัพย์ไม่มีตัวตน                        739.0       924.9       1,031.1

  หัก ค่าเผื่อการด้อยค่า                     (269.8)     (281.6)     (310.3)

  สินทรัพย์ไม่มีตัวตน – สุทธิ                  469.2       643.3       720.8
  ------------------------------------ ----------- ----------- -----------

ณ วันที่ 31 ธันวาคม 2554 2555 และ 2556 บริษัทฯมีสินทรัพย์ไม่มีตัวตน-สุทธิ 469.2 ล้านบาท
643.3 ล้านบาท และ 720.8 ล้านบาท ตามลำดับ มูลค่าของสินทรัพย์ไม่มีตัวตนในปี 2556
ที่เพิ่มขึ้นจากปี 2555 มาจากการการจ่ายชำระค่าลิขสิทธิ์กีฬาเป็นหลัก

ณ สิ้นปี 2556 สินทรัพย์ไม่มีตัวตนประกอบด้วย ลิขสิทธิ์กีฬามากกว่าร้อยละ 50 ลิขสิทธิ์เพลงร้อยละ
20 ส่วนที่เหลือเป็นลิขสิทธิ์ภาพยนตร์ ละคร และอื่นๆ

จากตารางข้างต้น ค่าเผื่อการด้อยค่า ณ สิ้นปี 2554 2555 และ 2556 จำนวน 269.8 ล้านบาท
281.6 ล้านบาท และ 310.3 ล้านบาท ตามลำดับ ส่วนใหญ่มาจากลิขสิทธิ์เพลง และ
ลิขสิทธิ์ภาพยนตร์ที่มีอายุเป็นเวลานาน
โดยบริษัทฯมีนโยบายในการทบทวนมูลค่าสุทธิที่คาดว่าจะได้รับอย่างสม่ำเสมอในทุกงวดบัญชีเพื่อลดความเสี่ยงที่ราคาตามบัญชีที่แสดงในงบการเงินมีมูลค่าสูงกว่ามูลค่าที่คาดว่าจะได้รับคืนตามประโยชน์เชิงเศรษฐกิจที่คาดว่าจะได้รับในอนาคต

14.4 สภาพคล่อง

14.4.1 กระแสเงินสด

+------------------------------------+----------+----------+----------+
|  (ล้านบาท)                          | ปี 2554   | ปี 2555   | ปี 2556   |
+------------------------------------+----------+----------+----------+
| กระแสเงินสดจากกิจกรรมดำเนินงาน        | 237.1    | 211.9    | 984.3    |
+------------------------------------+----------+----------+----------+
| กระแสเงินสดจากกิจกรรมลงทุน            | (357.2)  | (388.0)  | (467.9)  |
+------------------------------------+----------+----------+----------+
| กระแสเงินสดจากกิจกรรมจัดหาเงิน         | 37.8     | 207.8    | (257.8)  |
+------------------------------------+----------+----------+----------+
| เงินสดและรายการเทียบเท่าเงินสด         | (82.2)   | 31.7     | 258.5    |
|                                    |          |          |          |
| เพิ่มขึ้น (ลดลง) - สุทธิ                 |          |          |          |
+------------------------------------+----------+----------+----------+
| เงินสดและรายการเทียบเท่าเงินสด         | 282.2    | 313.6    | 572.1    |
|                                    |          |          |          |
| ณ วันสิ้นปี                            |          |          |          |
+------------------------------------+----------+----------+----------+

สำหรับปีสิ้นสุดวันที่ 31 ธันวาคม 2556 บริษัทฯมีเงินสดและรายการเทียบเท่าเงินสด 572.1
ล้านบาท เพิ่มขึ้นจากปีก่อน 258.5 ล้านบาท
สาเหตุหลักมาจากการเพิ่มขึ้นของกระแสเงินสดจากกิจกรรมดำเนินงาน
ที่เป็นผลมาจากผลการดำเนินงานที่ดีขึ้นในระหว่างปี

อย่างไรก็ดี ในปี 2556 บริษัทฯมีการลงทุนในสินทรัพย์ไม่มีตัวตน จากการจ่ายชำระค่าลิขสิทธิ์กีฬา
รวมถึงการลงทุนในอุปกรณ์ดำเนินงาน ทำให้มีภาพรวมของกระแสเงินสดใช้ไปในกิจกรรมลงทุนสุทธิ
467.9 ล้านบาท นอกจากนี้ ในระหว่างปี
ได้จ่ายชำระหนี้เงินกู้ยืมจากสถาบันการเงินทั้งระยะสั้นและระยะยาว
รวมถึงการจ่ายเงินปันผลให้ผู้ถือหุ้น
ในขณะที่บริษัทฯมีเงินรับค่าหุ้นจากการมีผู้ใช้สิทธิแปลงสภาพใบสำคัญแสดงสิทธิ RS-W2
เป็นผลให้มีกระแสเงินสดใช้ไปในกิจกรรมจัดหาเงินสุทธิ 257.8 ลบ.

14.4.2 อัตราส่วนสภาพคล่องที่สำคัญ

  ------------------------------------ ----------- ----------- -----------
                                       ปี 2554      ปี 2555      ปี 2556

  อัตราส่วนสภาพคล่อง (เท่า)                1.83        1.39        1.32

  อัตราส่วนสภาพคล่องหมุนเร็ว (เท่า)          1.59        1.12        1.20

  ระยะเวลาเก็บหนี้เฉลี่ย (วัน)               75          84          76

  ระยะเวลาขายสินค้าเฉลี่ย (วัน)             15          26          23

  ระยะเวลาชำระหนี้เฉลี่ย (วัน)              42          40          29

  วงจรเงินสด (วัน)                       48          70          70
  ------------------------------------ ----------- ----------- -----------

ภาพรวมสภาพคล่องของบริษัทฯในระยะ 3
ปีที่ผ่านมามีระดับของสินทรัพย์หมุนเวียนมากกว่าหนี้สินหมุนเวียน
มีระยะเวลาเก็บหนี้เฉลี่ยสอดคล้องกับนโยบายของบริษัทฯ
การขายสินค้าหรือการส่งมอบงานรับจ้างแก่ลูกค้า
รวมถึงการจ่ายชำระหนี้เป็นไปตามวงจรการดำเนินธุรกิจปกติของบริษัทฯ
ทำให้บริษัทฯมีกระแสเงินสดไหลเข้าอย่างต่อเนื่องและมีเงินทุนหมุนเวียนเพียงพอต่อการดำเนินธุรกิจ

อย่างไรก็ดี จากการขยายตัวของธุรกิจสื่อ
บริษัทฯจึงสรรหาคอนเทนต์เพื่อให้เกิดความหลากหลายในรายการ โดยคอนเทนต์ที่มีการลงทุนสูง
ได้แก่ ลิขสิทธิ์กีฬา
ซึ่งบริษัทฯได้จัดหาแหล่งเงินทุนจากเงินกู้ยืมทั้งระยะสั้นและระยะยาวจากสถาบันการเงินให้เหมาะสมกับประเภทของสินทรัพย์
รวมถึงนำเงินทุนหมุนเวียนของบริษัทมาใช้ในการดำเนินการ

14.5 แหล่งที่มาของเงินทุน

14.5.1 หนี้สิน ส่วนของผู้ถือหุ้น และ อัตราส่วนหนี้สินต่อส่วนของผู้ถือหุ้น

  ------------------------------------------------------------------------
   (ล้านบาท)                              ปี 2554     ปี 2555     ปี 2556
  -------------------------------------- ---------- ---------- -----------
  เงินกู้ยืมระยะสั้นจากสถาบันการเงิน             -          86.0       -

  เงินกู้ยืมระยะยาวที่ถึงกำหนดชำระภายใน 1 ปี     -          240.0      286.9

  เงินกู้ยืมระยะยาว                          -          81.0       -

  หนี้สินหมุนเวียนอื่น                          664.7      765.6      1,035.3

  หนี้สินไม่หมุนเวียนอื่น                        33.1       81.0       93.8

  หนี้สินรวม                                697.8      1,253.6    1,416.0

  ส่วนของผู้ถือหุ้นของบริษัทใหญ่                  1,200.8    1,296.2    1,567.3

  อัตราส่วนหนี้สินต่อส่วนของผู้ถือหุ้น (เท่า)         0.58       0.97       0.90
  ------------------------------------------------------------------------

หนี้สินรวมปี 2554 2555 และ 2556 จำนวน 697.8 ล้านบาท 1,253.6 ล้านบาท และ
1,416.0 ล้านบาท ตามลำดับ โดยหนี้สินที่เพิ่มขึ้นในปี 2556 เมื่อเทียบกับปี 2555
มาจากค่าใช้จ่ายค้างจ่าย และรายได้รับล่วงหน้า ซึ่งเป็นธุรกรรมตามปกติของบริษัทฯ

ส่วนของหนี้เงินกู้ยืมระยะสั้นและระยะยาวจากสถาบันการเงินที่เกิดขึ้นในปี 2555
มาจากการชำระค่าลิขสิทธิ์กีฬาเป็นหลัก ซึ่งที่ผ่านมาบริษัทฯสามารถปฏิบัติตามเงื่อนไขในสัญญาเงินกู้
โดยจ่ายชำระคืนเงินกู้ยืมได้ตามงวดที่ถึงกำหนดชำระ โดยในปี 2556
บริษัทฯจ่ายชำระคืนเงินกู้ยืมระยะสั้นและระยะยาวรวม 351.0 ล้านบาท

ณ วันที่ 31 ธันวาคม 2554 2555 และ 2556 บริษัทฯมีส่วนของผู้ถือหุ้นของบริษัทใหญ่ จำนวน
1,200.8 ล้านบาท 1,296.2 ล้านบาท และ 1,567.3 ล้านบาท ตามลำดับ
โดยส่วนของผู้ถือหุ้นของบริษัทใหญ่ในปี 2556 ที่เพิ่มขึ้นจากปี 2555
มาจากเงินรับค่าหุ้นจากที่มีผู้มาใช้สิทธิแปลงสภาพใบสำคัญแสดงสิทธิ RS-W2 จำนวน 148.1
ล้านบาท รวมถึงการเพิ่มขึ้นของผลการดำเนินงานในระหว่างปี
ในขณะที่มีการจ่ายเงินปันผลให้ผู้ถือหุ้น จำนวน 271.5 ล้านบาท

จากที่กล่าวข้างต้น โครงสร้างเงินทุนของบริษัทที่ผ่านมาส่วนใหญ่มาจากเงินทุนของผู้ถือหุ้น
และผลประกอบการของบริษัทฯเป็นหลัก
แหล่งเงินทุนที่มาจากการเงินกู้ยืมสถาบันการเงินส่วนใหญ่จะเกิดขึ้นในกรณีที่ธุรกิจเริ่มขยายตัว
มีการต่อยอดทางธุรกิจจึงอาจมีความจำเป็นต้องใช้เงินลงทุนสูงขึ้น
ซึ่งที่ผ่านมาบริษัทฯสามารถบริหารจัดการทางการเงินรวมถึงได้ปฏิบัติตามเงื่อนไขสัญญาเงินกู้อย่างเคร่งครัด

14.6 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

เมื่อปลายปี 2556 คณะกรรมการกิจการกระจายเสียง กิจการโทรทัศน์
และกิจการโทรคมนาคมแห่งชาติ (“กสทช.”) ได้จัดประมูลคลื่นความถี่
เพื่อให้บริการในระบบดิจิตอล ประเภทบริการทางธุรกิจระดับชาติ จำนวน 4 หมวดหมู่ ได้แก่ “เด็ก
เยาวชน และครอบครัว” “ข่าวสารและสาระ” “ทั่วไปแบบความคมชัดปกติ (SD)” และ
“ทั่วไปแบบความคมชัดสูง (HD)” โดยบริษัทฯเป็นผู้ชนะการประมูลคลื่นความถี่
เพื่อให้บริการโทรทัศน์ในระบบดิจิตอล ประเภทบริการทางธุรกิจระดับชาติ
หมวดหมู่ทั่วไปแบบความคมชัดปกติ (SD) จำนวน 1ช่อง จากการประมูลในหมวดหมู่เดียวกันทั้งหมด
7 ช่อง ด้วยมูลค่าการประมูลจำนวน 2,265 ล้านบาท
ซึ่งใบอนุญาตให้ใช้คลื่นความถี่และใบอนุญาตประกอบกิจการโทรทัศน์เพื่อให้บริการโทรทัศน์ในระบบดิจิตอล
มีอายุ 15 ปี นับจากวันที่ได้รับอนุญาต

การเข้าสู่ธุรกิจทีวีดิจิตอลดังกล่าวเป็นการสร้างโอกาสในการขยายธุรกิจของบริษัทฯให้เติบโตมากขึ้น
จากเดิมที่มีเพียงสื่อทีวีดาวเทียม
โดยบริษัทฯเห็นว่าจะทำให้สถานีโทรทัศน์ของบริษัทฯสามารถเข้าถึงกลุ่มผู้ชมรายการได้ในทุกช่องการทางรับชม
(Platform) และช่วยเพิ่มศักยภาพในการหารายได้ จากการประกอบกิจการธุรกิจสื่อโทรทัศน์
รวมถึงการสร้างเสถียรภาพต่อธุรกิจของกลุ่มบริษัทฯโดยรวมในระยะยาว
อีกทั้งยังช่วยเพิ่มขีดความสามารถในการแข่งขันให้ทัดเทียมกับผู้ประกอบการรายใหญ่ในอุตสาหกรรมเดียวกัน
นอกจากนี้ การที่บริษัทฯมีคอนเทนต์ที่หลากหลายและมีคุณภาพเป็นของตนเอง เช่น ละคร ภาพยนตร์
รายการทีวี และเพลง เป็นต้น
และมีบุคลากรที่มีประสบการณ์ในการทำธุรกิจสื่อโทรทัศน์มาเป็นเวลานาน มีหน่วยงานสนับสนุนต่างๆ
ทั้ง ทีมงานผลิตรายการ ทีมบริหารศิลปิน มีสถานีวิทยุ และหน่วยงานจัดกิจกรรมการตลาดต่างๆ
ทำให้มีความได้เปรียบในการแข่งขันทางธุรกิจ
ซึ่งเป็นโอกาสที่ดีที่บริษัทฯจะได้รับประโยชน์และได้รับผลตอบแทนที่เพิ่มขึ้นในอนาคต

อย่างไรก็ดี การเติบโตของธุรกิจสื่อยังคงได้รับผลกระทบจากความเสี่ยง เช่น
ความเสี่ยงจากเหตุการณ์ความไม่สงบทางการเมือง การใช้จ่ายของภาคครัวเรือน
การจัดสรรงบประมาณโฆษณา ภาวะการแข่งขันที่รุนแรงของอุตสาหกรรมสื่อโทรทัศน์
และกระแสความนิยมและพฤติกรรมของผู้บริโภคที่เปลี่ยนแปลงอย่างรวดเร็ว เป็นต้น
สิ่งเหล่านี้ล้วนเป็นปัจจัยที่ส่งผลกระทบต่อภาพรวมอุตสาหกรรมสื่อโทรทัศน์
อันอาจส่งผลกระทบต่อผลตอบแทนของบริษัทฯได้ บริษัทฯตระหนักถึงความเสี่ยงที่อาจเกิดขึ้นดังกล่าว
จึงมีการวางแผนงานรองรับในกรณีเกิดเหตุการณ์ไม่ปกติ รวมถึงมีการปรับกลยุทธ์ต่างๆ เช่น
การบริหารต้นทุนในภาวะเศรษฐกิจถดถอย การปรับผังรายการ การเปลี่ยนรูปแบบรายการ เป็นต้น
และด้วยความสามารถของบุคลกรที่มี ประกอบกับประสบการณ์ที่สั่งสมในธุรกิจสื่อมายาวนาน
บริษัทฯจึงมีความเชื่อมั่นว่าจะสามารถบริหารความเสี่ยง
และลดผลกระทบอย่างมีนัยสำคัญต่อผลตอบแทนของบริษัทฯได้

14.7 ค่าบริการวิชาชีพ

1)  ค่าตอบแทนจากการสอบบัญชี (Audit Fee)

  กลุ่มบริษัทจ่ายค่าตอบแทนการสอบบัญชี สำหรับปี 2556 และ 2555 เป็นจำนวนรวมทั้งสิ้น
  2,700,000 บาท และ 2,500,000 ล้านบาท ตามลำดับ

2)  บริการอื่น (Non-Audit Fee)

  ไม่มี